Weermag bedank lede vir bydrae tydens afsonderingstyd‘n Weermaglid op patrollie tydens die landwye staat van algehele afsondering. (Foto: Henk Kruger/ANA) Die weermag se ontplooiing tydens die nasionale ramptoestand het Woensdag verstryk en genl. Solly Shoke, weermaghoof, het die lede wat in dié tyd betrokke was vir hul bydrae bedank. Die weermaglede sal nou na hul operasionele basisse terugkeer, maar kan weer hulp verleen indien ŉ tweede vlaag infeksies sou uitbreek. Pres. Cyril Ramaphosa het as opperbevelvoerder die weermag in Maart vanjaar magtiging gegee om saam met ander staatsdepartemente te help om die verspreiding van Covid-19 te help stuit. Permanente weermaglede, die reservistemag en burgerlikes by die departement van verdediging was by die landwye operasies betrokke. “Die weermagbevelstruktuur wil ook die lede van die publiek bedank wat in hul honderde aangebied het om tydens die ontplooiing met verskeie take te help. Hulle het beslis die ekstra myl geloop toe hulle gevra is om te dien en het só patriotisme gewys,” lui ŉ verklaring van die weermag. Volgens die weermag het hy met die ontplooiing weer eens bewys dat hy in oorlog én vredestyd die land van hulp kan wees.